डीटीपी शॉप से शुरुआत कर 19 साल में करोड़पति बना अश्विन, नेता-अफसराें से दाेस्ती कर जमाया रसूख

भोपाल. आयकर विभाग के छापे से चर्चा में आए अश्विन शर्मा ने 19 साल पहले वर्ष 2000 में हर्षवर्धन नगर में डीटीपी दुकान से अपना काराेबार शुरू किया था। दुकान से डीटीपी का काराेबार बढ़ाने की जगह उसने राजनेताओं से दाेस्ती कर खुद काे रसूखदार दिखाना शुरू किया। यही नहीं, लाेग उसे वीआईपी ट्रीटमेंट दें, इसके लिए प्राइवेट गनमैन भी रखा। इस दाैरान डीटीपी का काराेबार ताे नहीं बढ़ा, लेकिन नेताओ की दाेस्ती के सहारे कृषि, हेल्थ, पंचायती राज सहित दूसरे सेक्टर में काम करने के लिए एक एनजीओ रजिस्टर्ड जरूर करा लिया।

इस एनजीओ की शुरुआत के बाद अश्विन ने कभी पीछे मुड़कर नहीं देखा। तब से अब तक सरकार किसी भी पार्टी की रही हाे, अश्विन काे सरकार से एनजीओ के लिए न सिर्फ भरपूर फंड मिला, बल्कि नेताओं के संपर्क से अफसराें के तबादले भी कराए। इतना ही नहीं ब्यूराेक्रेट्स और राजनेताओं से हुई दाेस्ती के सहारे अपने चहेताें काे फायदा पहुंचाया।

नेताओं और अफसराें से नजदीकी बढ़ाने के लिए खरीदी लग्जरी गाड़ियां :

अश्विन के बचपन के दाेस्ताें ने बताया कि उसे लग्जरी गाड़ियां खरीदने का शाैक है। इन गाड़ियाें में वह खुद कम घूमा, लेकिन नेताओं और अफसराें काे इन गाड़ियाें से खूब सैर कराई। नतीजा यह हुआ कि नेताओं और अधिकारियों से उसके संबंध और मजबूत हो गए।



रिटायरमेंट के बाद डॉक्टर पिता ने हर्षवर्धन नगर में खरीदा था मकान:

अश्विन के पिता डॉ. चंद्रहास शुक्ला जेपी अस्पताल से शिशु राेग विशेषज्ञ के पद से वर्ष 2000 में रिटायर हुए। इसके बाद उन्हाेंने हर्षवर्धन नगर में मकान खरीदा था। मकान में शिफ्टिंग के बाद डाॅक्टर पिता ने अश्विन काे छाेटी सी दुकान में डीटीपी सेंटर खुलवाया था।

प्लेटिनम प्लाजा के चारों ओर सिविल ड्रेस में तैनात थे 20 से ज्यादा जवान :

प्लेटिनम प्लाजा के बाहर सोमवार को रविवार जैसा नजारा नहीं था। यहां पुलिसकर्मी तो तैनात थे, लेकिन सादे कपड़ों में। बिल्डिंग के चारों तरफ कोई अपनी स्कूटी पर दिनभर बैठा रहा तो किसी ने पान की गुमटी पर खड़े रहकर सीआरपीएफ और आईटी टीम पर नजर रखी। थोड़ी-थोड़ी देर बाद वे फोन पर बात भी करते थे, लगता था जैसे किसी सीनियर को रिपोर्ट कर रहे हों।

सूत्रों का कहना है कि जिले के अफसरों से पुलिस मुख्यालय भी लगातार अपडेट ले रहा था। सीआरपीएफ ने सोमवार को अपने तेवर कुछ नर्म रखे। आरएएफ का कैमोफ्लाइज (जंगल पैच) वर्दी पहने 50 से ज्यादा स्टाफ भी तैनात रहा। रविवार को बिल्डिंग में सिविलियंस की आवाजाही पर रोक को लेकर सीआरपीएफ के अफसरों की भोपाल पुलिस से तीखी बहस हुई थी। स्टाफ ने सोमवार को इसका ख्याल रखा। लोगों की आवाजाही बदस्तूर जारी थी।

इधर, दिल्ली और आसपास के जिलों से तीन दिन पहले भोपाल के लिए रवाना सीआरपीएफ का स्टाफ बेहद थक चुका था। रविवार को दिनभर अफरा-तफरी बनी रही। सोमवार को ये स्टाफ हंसते हुए और आपस में बात करते भी नजर आया। एक सिपाही ने अपने सहकर्मी से कहा कि तीन दिन से भले ही नींद पूरी नहीं हुई हो। ये कार्रवाई पूरी होने के बाद तो तीन दिन की छुट्टी मिलेगी। तब चैन से सोउंगा।

राहगीर पूछते रहे- कितना मिला, उसे ले गए क्या :

आईटी की इस कार्रवाई को लेकर ठीक वैसे ही सवाल राजधानी में भी शुरू हो गए, जैसे पश्चिम बंगाल में शारदा चिटफंड घोटाले की कार्रवाई के दौरान किए जा रहे थे। प्लेटिनम प्लाजा की बिल्डिंग के बाहर से होकर गुजरने वालों में से कुछ लोग थोड़ी देर के लिए रुक जा रहे थे। मीडियाकर्मी या दुकानदार से दो सवाल करते। पहला सवाल था कि रेड में कितना मिला और दूसरा था उसे ले गए क्या?